Apė
Apė – miestas šiaurės Latvijoje, Smiltenės savivaldybėje, netoli nuo Estijos sienos. Miestas įsikūręs lėkštoje įdauboje sraunios, šaltiniuotos Vaidavos upės krante 2 km nuo Vidžemės plento. Apė yra vienas iš mažiausių Latvijos miestų. Čia susikerta keliai, vedantys į Estiją ir Rusiją. Miestelio teises Apė gavo 1921 m. Miestelis išgyveno augimą XIX a. antroje pusėje, kai dvaro savininku tapo baronas Akselis fon Delvigas. Vystymąsi skatino 1903 metais atidarytas siaurasis geležinkelis Stukmaniai – Apė – Valka. Miestelis tapo prekybos ir amatininkystės centru. Didelė dalis pastatų buvo statomi iš vietinio dolomito. Miesto teises Apė gavo 1928 m. Nuo 1950 iki 1956 m. Apė buvo rajono centras. Dabartinėse administracinėse ribose Apės miestas su kaimo teritorija atsirado 1967 m. 2009–2021 m. Apė buvo Apės savivaldybės administracinis centras. Miestas, kuriame dominuoja vienaukštis užstatymas, užima 242 ha. Gyventojų skaičius – 856 (2021 m. duomenimis). Mieste veikia 30 įmonių, kurios teikia 23 rūšių paslaugas. Pagrindinės verslo šakos: medžio apdirbimas, žemės ūkis, prekyba, turizmas. Nuo 1974 m. Apėje vyksta tradicinė motokroso „Vaidavos taurė“, kurią paskutiniais metais papildė velo ir autolenktynės.